Sasovo

Sasovo () om Venäman lidn da lidnümbrik Räzanin agjan päivnouzmas. Se om agjan nellänz' lidn eläjiden lugun mödhe, om Sasovon rajonan administrativižeks keskuseks mugažo, ei ole rajonan palaks.
Istorii.
Eländpunktan aluz om pandud 16. voz'sadan keskes. Mainitase ezmäižen kerdan Šackan makundan aigkirjas vl 1617. Nimituz libub hristianižen Sasonii-nimen Sas-lühendusespäi i türkižen "sas / saz"-sanaspäi «sokaz tahond», lidnan totaran nimi om "Саз". Šingotihe kervačuiden da noroiden tehmižel laivoiden täht. Oli torgovanoiden lidnaks 19. voz'sadal. Raudte tuli žilho Räzanišpäi vl 1893. Sai lidnan statusad vn 1926 19. päiväl kezakud.
Sasovo šingotase mašinansauvomižel (takermpuiden tegim i maižanduzmašinoiden tegim), sömtegimištol (maidtegim, leibtegim, villän varažom), raudten edheotandoil, mugažo omblendfabrik i «Yandex»-kompanijan datakeskuz ratas lidnas.
Geografijan andmused.
Lidn sijadase rajonan keskuzpalan päivlaskmas, Cnanjogen alajoksmusen hural randal päpaloin ( 451 km pitte, Okan oigedpol'ne bassein), 105 m ü.m.t. keskmäižel korktusel. Avialidnut lendimportanke oma saudud Cnan oiktal randal.
Matkad Räzanihesai om 144 km päivlaskmha orhal, 200 km avtotel vai 174 km raudtel. Lähembaine lidn om Šack 39 km suvhe-suvipäivlaskmha orhal vai 42 km avtotedme. Raudte om lidnan suviröunaks, "Sasovo"-raudtestancii radab läz lidnan keskuzpalad. «Kasimov — Šack»-avtokeskust läbitab lidnad, ümbärte om sauvomas päivlaskmha lidnaspäi.
Klimat om ven kontinentaline. Voden keskmäine lämuz om +4,7 C°, kezakun-elokun +17,7..+19,8 C°, tal'vkun-uhokun −7,3..−10,5 C°. Paneb sadegid 497 mm vodes, enamba heinkus (69 mm), vähemba vilukus-sulakus (24..30 mm kus).
Tobmuz.
Sasovo om lidnümbrikon üks'jäižeks eländpunktaks. Lidnümbrikon pind — 23,79 km².
Lidnümbrikon tobmuden pämez' om sen Administracijan pämez', edel vn 2023 tal'vkud Duman ezimez' oli lidnümbrikon pämehen. Nügüdläine Duman ezimez' om Gennadii Manuhin vn 2020 sügüz'kuspäi, edeline om Sergei Dzüba (keväz'ku 2008 — eloku 2020). Lidnümbrikon Administracijan pämez' om Jevgenija Rubcova vn 2009 tal'vkuspäi.
Eläjad.
Vl 1894 žilon ristitišt oli 6 500 eläjad, lidnan vl 1939 — 17 099 eläjad. Vn 2010 Venäman rahvahanlugemižen mödhe lidnan eläjiden lugu oli 28 118 ristitud, vn 2021 — 21 628 ristitud. Kaik 25 747 eläjad oli lidnas vl 2017. Kaikiš suremb lidnan ristitišt oli 34..35 tuhad eläjid vll 1989−1998 (35 875 rist. vl 1989).
Rahvahad (2010): venälaižed — 94,4 %, totarlaižed — 2,0 %, toižed rahvahad — 3,6 %.
Rahvahad (enamba 0,4 % vl 2021): venälaižed — 81,4 %, totarlaižed — 1,2 %, armenijalaižed — 0,4 %, toižed rahvahad — 2,0 %, rahvahuden ozutandata — 15,0 %.
Ortodoksižen hristanuskondan kuz' pühäpertid oma kaičenus i saudud lidnas: Jumalanmaman Kazanin jumalaižen päjumalanpert' (om saudud vl 1826), koume jumalanpertid i kaks' časounäd.
Lapsiden opendusen aluzkundad oma kahesa nomeruidud päivkodid (nomer 3, 4, 6, 7, 8, 10, 11, 13), aluzškol (nomer 2), nell' keskškolad (nomer 1, 3, 6, 106), ližaopendusen keskuz (om sätud vl 2012 lapsiden sädamižen pertin i noriden tehnikanradajiden stancijan ühtištusel), čomamahtoiden škol, sportškol. Sasovon civiližen aviacijan lendandškol (aluz om pandud vl 1943) i Sasovon industrialine kolledž oma lidnan professionaližen opendusen aluzkundoikš.